section_heading: Uspon obitelji za vladavine Napoleona I.
paragraph_text: Za vrijeme i nakon Francuske revolucije, istaknuo se mladi francuski general Napoleon Buonaparte, rođen na otoku Korzici u obitelji Carla i Marije Letizije Ramolino. Imao je četvero braće i tri sestre te je tijekom svoje vladavine i dominacije u Europi, svakom od njih osigurao prijestolje i vlast, time šireći politički utjecaj svoje dinastije. Tako su članovi obitelji Bonaparte za kraće vrijeme zavladali kraljevstvima koje je u svom osvajačkom pohodu zapadnom Europom osvojio Napoleon I. On je najprije postavio svog brata Josepha Bonapartea (1768. – 1844.) za napuljskog kralja (1806. – 1808.), a nedugo potom postavio ga je za kralja Španjolske (1808. – 1813.). Svog trećeg brata Luja (1778. – 1846.) postavio je za kralja Nizozemske (1806. – 1810.), ali ga je prisilio na abdikaciju nakon što ovaj nije uspio podrediti nizozemske interese francuskim, dok je najmlađeg brata Jérômea Bonapartea (1784. – 1860.) postavio za kralja Vestfalije, malene regije u današnjoj sjevernoj Njemačkoj. Istodobno, Napoleon je postavio svoju sestru Mariju Annu, zvanu Élisa (1777. – 1820.) za kneginju Lucce i Piombina, a potom i za veliku vojvotkinju Toskane (1809. – 1815.). Drugu sestru Mariju Paulette, zvanu Pauline (1780. – 1825.) imenovao je 1806. godine vojvotkinjom od Guastalle, dok je treću sestru Mariju Annonciade, zvanu Caroline (1782. – 1839.) udao za svog generala Joachima Murata, koji je 1809. godine postao kraljem Napulja.